# Tale til Flagdagen den 5. september 2020

* **Kære veteraner, kære pårørende**
* **Selvom Corona-pandemien gør, at vi markerer den Nationale Flagdag på meget anderledes vis i år, og uden det normalt store fremmøde, så er det for mig vigtigt, at vi fastholder at dagen skal højtideligholdes.**
* **For selv ikke Corona-virus kan fjerne den respekt som denne dag er et udtryk for.**
* **Respekten for dem som uegennyttigt drager ud i verden under dansk flag, for at være med til at sikre, at vi i vores lille land kan leve i fred, eller for at hjælpe mennesker som efter krig eller katastrofer lever under forhold, som kun de færreste danskere kan forestille sig.**
* **Jeres indsats afkræver ikke kun respekt. Den afkræver også taknemlighed over at I er dem I er, og at I gør det som I gør.**
* **Det er en stor beslutning at tage at sige farvel til familie og venner for under dansk flag at drage ud i en urolig verden og hjælpe andre.**
* **Det er en beslutning som i allerhøjeste grad påvirker og kræver opbakning fra familien. For mange steder i denne verden er det ikke ufarligt at bekende sig til freden, ligesom det ikke altid er ufarligt at man i humanitært øjemed ønsker at hjælpe ofre for krige, sultkatastrofer, sygdomsudbrud og naturkatastrofer.**
* **Men I skal vide, at vi er taknemlige over det offer I giver.**
* **Heldigvis kommer de fleste godt hjem igen fra mission. Og mange med erfaringer som kan bruges videre i deres liv.**
* **Men ikke alle opnår det.**
* **Ar på sjæl og krop efter grufulde oplevelser, mistede lemmer eller andre kvæstelser er alt sammen noget der kan forandre den hverdag man kommer hjem til og gøre den svær og uoverskuelig både for den enkelte, men også for familien.**
* **Og så er der dem som aldrig kom hjem. Dem som ofrede det dyrebareste man har – livet – for at gøre noget for andre. Ingen af dem må vi glemme. Ingen af jer må vi glemme.**
* **Som samfund og som kommune har vi en pligt til at hjælpe og støtte jer hvor vi kan og har mulighed for det.**
* **I Vordingborg Kommune gør vi det blandt andet gennem vores veterankoordinator. Han har mulighed for at hjælpe veteraner og jeres pårørende med fx uddannelse eller jobmuligheder.**
* **Det kan også være hjælp til at søge legater. De ting som kan gøre det nemmere for veteraner og jeres pårørende at få et hverdagsliv op at stå igen. Jeg håber at I vil benytte ham, hvis I står med et problem, et ønske eller skal guides gennem systemet.**
* **Lad mig slutte af med endnu engang at takke jer for jeres indsats. Takken går også til jeres pårørende, familie og venner, som må undvære jer og som aldrig kan være sikker på, hvad dagen i morgen bringer for deres kære på mission langt fra Danmark**
* **Vi er stolte af jer**